O‘zbekistonda Germaniya yuk mashinalarini noqonuniy hibsga olgan MXX sobiq polkovnigi ustidan sud ishi boshlandi

O‘zbekiston Oliy harbiy sudi MXX (hozirgi DXX) Tergov boshqarmasi tergov bo‘limining sobiq boshlig‘i, polkovnik Nodir To‘raqulov ishini kassatsiya tartibida ko‘rishni boshladi, deb xabar beradi Fergana News.

Mazkur ish To‘raqulovdan jabrlanganlardan birining shikoyat arizasiga ko‘ra qo‘zg‘atilgan. Bu To‘raqulov ustidan uchinchi sud ishi hisoblanadi.
To‘raqulovga ochilgan ilk sud ishi o‘tgan yilning 25-oktabrida yakunlanib, MXX (hozirgi DXX) sobiq polkovnigi 14 ta modda bo‘yicha aybdor deb topilgan va 16 yilga ozodlikdan mahrum qilingan.
Keyinchalik To‘raqulov ustidan yana 10 ga yaqin modda bo‘yicha yangidan jinoyat ishi qo‘zg‘atildi. Hozirda sud davom etmoqda.
Kassatsiya sudlov hay’ati tomonidan ko‘rilayotgan ushbu ish Nodir To‘raqulovdan jabrlanganlardan biri — Germaniyaning International Spedition Willi Bets shirkatining O‘zbekistondagi vakillarining shikoyat arizasi asosida qo‘zg‘atilgan.
Qayd etilishicha, jabrlanuvchi tomon Nodir To‘raqulovni nemis shirkatiga qarashli 17 dona Mercedes-Benz Aktros avtomashinasini noqonuniy hibsga olib, shirkatga 4 800 000 yevro miqdorida zarar yetkazganlikda ayblamoqda.
2018-yilning 25-oktabr kuni Nodir To‘raqulovga oid sud hay’ati nemis shirkati vakillarining da’vo arizasini qanoatlantirmasdan rad qilgan.
Nodir To‘raqulov ishi bo‘yicha guvohlar va jabrlanuvchilar bilan suhbatlashgan “Ezgulik” jamiyati rahbari Abdurahmon Tashanovga ko‘ra, To‘raqulovga nisbatan ochilgan ikkinchi jinoyat ishi doirasida u yana 10 ga yaqin modda bo‘yicha ayblanmoqda.
Tashanovning aytishicha, Nodir To‘raqulovga nisbatan odam o‘g‘irlash, qotillik, qiynoqqa solish singari yana o‘nga yaqin modda bilan ochilgan jinoyat ishi sudga oshirilgan.
Jinoyat ishida protsessual Kodeksning davlat sirlariga oid qismi mavjudligi bois sud yopiq tarzda o‘tmoqda.